བ་པ་སྤངས་པས་འདི་གཉིས་གཙོ་བོ་ཡིན་པ་དང་། གཟུགས་དང་གཟུགས་མེད་པའི་ཁམས་དང་སའི་མཐའ་ན་གནས་པས་སོ། །ས་སྡེ་ལས་ནི། འཕགས་པ་རྣམས་འདི་དག་ལ་ལན་མང་དུ་གནས་པ་དང་ཤས་ཆེར་གནས་པ་ཡིན་པར་བཤད་དོ། །གཉིས་པ་ལ་གཉིས་ཏེ། དབྱེ་བ་དང་། མཚན་ཉིད་བཤད་པའོ། །དང་པོ་ནི། ཟིལ་གྱིས་གནོན་པའི་སྐྱེ་མཆེད་ལ་དབྱིབས་ཟིལ་གནོན་གྱི་སྐྱེ་མཆེད་བཞི། ཁ་དོག་ཟིལ་གནོན་གྱི་སྐྱེ་མཆེད་བཞི་སྟེ་བརྒྱད་དོ། །དེ་ལ་དབྱིབས་ཟིལ་གནོན་གྱི་སྐྱེ་མཆེད་ནི། ནང་གཟུགས་སུ་འདུ་ཤེས་པས་ཕྱིའི་གཟུགས་ཆུང་ངུ་ཁ་དོག་བཟང་བ་དང་ངན་པ་རྣམས་ལ་ལྟ་ཞིང་གཟུགས་དེ་དག་ཟིལ་གྱིས་མནན་ནས་ཤེས། ཟིལ་གྱིས་མནན་ནས་མཐོང་སྟེ་དེ་ལྟར་འདུ་ཤེས་པ་འདི་ནི་ཟིལ་གྱིས་གནོན་པའི་སྐྱེ་མཆེད་དང་པོའོ། །དེ་བཞིན་དུ་སྦྱར་ཏེ་ཆེན་པོ་ལ་ལྟ་བ་དང་། ནང་གཟུགས་མེད་པར་འདུ་ཤེས་པས་ཆུང་ངུ་དང་ཆེན་པོ་ལ་ལྟ་བ་དང་གཉིས་སོ། །ཁ་དོག་ཟིལ་གནོན་གྱི་སྐྱེ་མཆེད་བཞི་ནི། ནང་གཟུགས་མེད་པར་འདུ་ཤེས་པ་དག་ཁོ་ནས་ཕྱིའི་གཟུགས་སྔོན་པོ། ཁ་དོག་སྔོན་པོ། སྔོན་པོ་ལྟ་བུར་སྟོན་པ། འོད་སྔོན་པོ་འབྱུང་བ་རྣམས་ལ་ལྟ་སྟེ། དཔེར་ན་ཟར་མའི་མེ་ཏོག་གམ་ཡུལ་ཝཱ་ར་ན་སཱིའི་རས་ཕུན་སུམ་ཚོགས་པ་སྔོན་པོ། ཁ་དོག་སྔོན་པོ། སྔོན་པོ་ལྟ་བུར་སྟོན་པ། འོད་སྔོན་པོ་འབྱུང་བ་དེ་བཞིན་དུ་ཕྱིའི་གཟུགས་སྔོན་པོ། སྔོན་པོ་ལྟ་བུར་སྟོན་པ། འོད་སྔོན་པོ་འབྱུང་བ་རྣམས་ལྟ་ཞིང་གཟུགས་དེ་དག་ཅེས་སོགས་དང་། དེ་བཞིན་དུ་སེར་པོ་ལ་དོང་ཁའི་མེ་ཏོག་དང་རས་སྦྱར་བ་དང་། དམར་པོ་ལ་བན་དུ་ཛི་བ་ཀ་དང་རས་དཀར་པོ་ལ་སྐར་མ་པ་བ་སངས་དང་རས་སྦྱར་ཏེ། ཟིལ་གྱིས་མནོན་པའི་སྐྱེ་མཆེད་བརྒྱད་པའོ་ཞེས་པའི་བར་དུ་འདོན་པའོ། །ནང་གཟུགས་སུ་འདུ་ཤེས་པས་གཟུགས་ཆུང་ངུ་གཉིས་ལ་ལྟ་བའི་ཟིལ་གནོན་དང་པོ་གཉིས་ནི་རྣམ་ཐར་དང་པོ་བཞིན་དུ་ནང་གཟུགས་སུ་འདུ་ཤེས་པས་ཕྱིའི་གཟུགས་ལ་ལྟ་བ་སོགས་ངོ་བོ་དང་། ས་དང་གཉེན་པོ་དང་། ཡུལ་ལ་སོགས་པ་ཤེས་པར་བྱས་ལ། ནང་གཟུགས་མེད་པར་འདུ་ཤེས་པས་ཕྱིའི་གཟུགས་ཆེ་ཆུང་གཉིས་ལ་ལྟ་བའི་ཟིལ་གནོན་གཉིས་ནི་རྣམ་ཐར་གཉིས་པ་བཞིན་དུ་ངོ་བོ་དང་། ས་དང་གཉེན་པོ་དང་། ཡུལ་སོགས་ཤེས་པར་བྱའོ། །གལ་ཏེ་གཟུགས་མེད་ཀྱི་སེམས་མ་ཐོབ་ན་རང་ལ་གཟུགས་ཀྱི་འདུ་ཤེས་བཤིག་པར་འགལ་ལ། ཐོབ་ན་གཟུགས་ལ་ལྟ་བར་འགལ་ལོ་ཞེ་ན། གལ་ཏེ་གཟུགས་མེད་ཀྱི་སེམས་མ་ཐོབ་ན་རང་ལ་གཟུགས་མེད་པའི་འདུ་ཤེས་བཞག་པ་ཙམ་བྱེད་ཀྱི། ཐོབ་ན་ནི་ཐོག་མར་གཟུགས་མེད་ཀྱི་ཏིང་ངེ་འཛིན་ལ་མཉམ་པར་བཞག་ནས་རང་ལ་གཟུགས་ཀྱི་འདུ་ཤེས་བཤིག་ཅིང་། དེ་ནས་གཟུགས་མེད་ཀྱི་ཏིང་ངེ་འཛིན་ལས་ལངས་ནས་གཟུགས་ཀྱི་འདུ་ཤེས་མངོན་དུ་བྱ་སྟེ། དེས་གཟུགས་ལ་ལྟ་བས་ན་མི་འགལ་ལོ། །མངོན་པ་ཀུན་ལས་བཏུས་ལས། གཟུགས་ཀྱི་འདུ་ཤེས་བཤིག་པའམ། གཟུགས་མེད་ཀྱི་འདུ་ཤེས་བཞག་པས་ཀྱང་རུང་སྟེ། ཞེས་གསུངས་སོ། །འདིར་གཟུགས་ཆུང་ངུ་ནི་སེམས་ཅན་གྱི་གཟུགས་དང་། ཆེན་པོ་ནི་སྣོད་ཀྱི་གཟུགས་སོ། །བཅུད་ཀྱི་གཟུགས་བཟང་ངན་གཉིས་ནི་ལྷ་མིའི་གཟུགས་སོ། །སྣོད་ཀྱི་ནི་མཛེས་མི་མཛེས་སོ། །ཟིལ་གྱིས་གནོན་པ་ནི་དབང་བསྒྱུར་བའོ། །ཤེས་མཐོང་གཉིས་ནི་ཞི་གནས་དང་ལྷག་མཐོང་ངོ་། །ཁ་དོག་ཟིལ་གྱིས་གནོན་པ་བཞི་ནི། ས་ལ་སོགས་པ་རྣམས་སྡུག་པའི་རྣམ་པར་ཐར་པ་བཞིན་ནོ། །སྔོན་པོ་ནི་མདོར་བསྟན་ཏོ། །ཁ་དོག་སྔོན་པོ་ནི་ལྷན་སྐྱེས་སོ། །སྔོན་པོ་ལྟ་བུར་སྟོན་པ་ནི་སྦྱོར་བ་ལས་བྱུང་བའོ། །འོད་སྔོན་པོ་འབྱུང་བ་ནི་གཉིས་ཀ་ལ་སྔོན་པོའི་མདངས་ཡོད་པའོ། །ཟར་མའི་མེ་ཏོག་ནི་སྔོན་པོ་ལྷན་སྐྱེས་ཀྱི་དཔེའོ། །རས་ནི་སྦྱར་བ་ལས་བྱུང་བའི་དཔེའོ། །ཝཱ་ར་ན་སཱིའི་རས་དཔེར་མཛད་པ་ནི། ཁ་དོག་གཞན་ལས་ཆེས་གསལ་བའོ། །སེར་པོ་ལ་སོགས་པའང་དེ་བཞིན་དུ་སྦྱར་ཏེ། དོང་ཁའི་མེ་ཏོག་ནི་སེར་པོའི་དཔེའོ། །བན་དུ་ཛི་བ་ཀ་ནི་དམར་པོའི་དཔེའོ། །སྐར་མ་པ་བ་སངས་ནི་དཀར་པོའི་དཔེའོ། །རྣམ་ཐར་ནི་དམིགས་པ་ལ་རྒྱབ་ཀྱིས་ཕྱོགས་པ་ཙམ་དུ་ཟད་ལ། འདིས་ནི་དམིགས་པ་ཟིལ་གྱིས་གནོན་ཏེ་ཇི་ལྟར་འདོད་པ་ལྟར་མོས་ཤིང་ཉོན་མོངས་མི་སྐྱེའོ། །གཟུགས་མེད་ལ་ཟིལ་གནོན་མ་བཤད་པ་ནི། གཟུགས་ཟིལ་གྱིས་གནོན་པ་ལ་ཟིལ་གནོན་དུ་བཤད་པས་སོ། །གསུམ་པ་ཟད་པར་བཤད་པ་ལ། བར་ཆད་མེད་པར་རྒྱས་ཤིང་ཁྱབ་པར་བྱེས་པས་ན་ཟད་པར་ཏེ། ཟད་པར་བཅུའོ། །ས་དང་ཆུ་དང་མེ་དང་རླུང་དང་། སྔོན་པོ་དང་སེར་པོ་དང་དམར་པོ་དང་དཀར་པོ་དང་། ནམ་མཁའ་དང་རྣམ་པར་ཤེས་པ་ལ་དམིགས་པའོ། །དང་པོ་བརྒྱད་ངོ་བོ་མ་ཆགས་པའི་དགེ་བ་དང་། ས་བསམ་གཏན་བཞི་པ་ན་ཡོད་དོ། །སྤྱོད་ཡུལ་འདོད་པའི་གཟུགས་ཀྱི་སྐྱེ་མཆེད། ས་ལ་སོགས་པ་ནི་འཇིག་རྟེན་པ་དང་མཐུན་ནོ། །ཁ་ཅིག་ཟད་པར་རླུང་གི་དམིགས་པ་ནི་རེག་བྱའོ་ཞེས་ཟེར་རོ། །སྐྱེ་མཆེད་གཟུགས་ཅན་གཞན་བརྒྱད་ལ་ཟད་པ་མ་བཞག་པ་ནི། དབང་པོ་ལྔས་སྣོད་ལ་མ་ཁྱབ་པ་དང་། དྲི་རོས་གཟུགས་ཁམས་ལ་མ་ཁྱབ་ཅིང་སྒྲ་ལ་རྒྱུན་མེད་པས་སོ། །ཞེས་བཤད་ལ། ས་སོགས་འབྱུང་བཞི་ལ་ཟད་པར་བཞག་པ་ནི་དེ་མེད་ན་འབྲས་བུའི་གཟུགས་རྐྱང་པས་ཁྱབ་པར་བྱེད་མི་ནུས་པས་སོ། །ཞེས་བཤད་དོ། །རྒྱས་པར་ཉི་ཁྲི་སྣང་བར་ལྟའོ། །ཟད་པར་ཐ་མ་གཉིས་ནི་གཟུགས་མེད་དང་པོ་གཉིས་ཀྱི་དག་པ་བའི་རང་བཞིན་ཏེ། སྤྱོད་ཡུལ་རང་གི་ས་པའི་ཕུང་པོ་བཞིའོ། །གཟུགས་མེད་གོང་མ་གཉིས་ལ་མ་བཞག་པ་ནི་དམིགས་ཡུལ་ཁྱབ་པར་སྤྲོ་བྱེད་མིན་པས་སོ། །རྣམ་ཐར་སོགས་དེ་གསུམ་ནི་རིམ་བཞིན་རྒྱབ་ཀྱིས་ཕྱོགས་ཏེ། ཟིལ་གྱིས་མནན་ནས་ཁྱབ་པར་སྤྲོ་བས་སྔ་མ་སྔ་མ་ལས་ཕྱི་མ་ཕྱི་མ་འབྱུང་བའི་ཕྱིར། ཕྱི་མ་ཕྱི་མ་མཆོག་གོ །གཉིས་པ་ཐོབ་ཚུལ་ནི། ཅི་རྣམ་ཐར་སོགས་འདི་རྣམས་སྦྱོར་བྱུང་ངམ། ཆགས་བྲལ་གྱིས་ཐོབ་ཅེ་ན། འགོག་པའི་རྣལ་འབྱོར་གྱི་ཐོབ་ཚུལ་ནི་སྔར་བཤད་ཟིན་ལ། ལྷག་མ་རྣམ་ཐར་སོགས་ནི་འདྲིས་པ་འདོད་ཆགས་དང་བྲལ་བ་དང་། མ་འདྲིས་པ་སྦྱོར་བས་ཐོབ་པས་སོ། །གསུམ་པ་རྟེན་གྱི་ཁྱད་པར་ནི། གཟུགས་མེད་ཀྱི་རྣམ་ཐར་དང་། ཟད་པར་ནི་ཁམས་གསུམ་ཅར་གྱི་རྟེན་ཅན་ཡིན་ལ། ལྷག་མ་བཅུ་དགུ་ནི་ལུང་གིས་མཐུས་སྐྱེད་པས་མིའི་རྟེན་ཁོ་ན་ལ་སྐྱེ་སྟེ། ལྷ་ལ་སོགས་པ་གཞན་ལ་ལུང་མེད་པས་སོ། །འོ་ན་ཁམས་གོང་མ་གཉིས་པོ་དག་ཏུ་བསྒོམ་པར་བྱ་བའི་སྙོམས་འཇུག་འོག་མའི་རྟེན་ལ་ཇི་ལྟར་སྐྱེ་ཞེ་ན། རྒྱུ་དང་། ལས་དང་། ཆོས་ཉིད་གསུམ་གྱིས་སྙོམས་འཇུག་རྣམས་སྐྱེད་པ་ལ། དེར་གཟུགས་མེད་པའི་སྙོམས་འཇུག་ནི་རྒྱུའི་སྟོབས་དང་། ལས་ཀྱི་སྟོབས་གང་རུང་གིས་སྐྱེ་སྟེ། དང་པོ་ནི་མིའི་རྟེན་ལ་སྲིད་རྩེའི་ཏིང་ངེ་འཛིན་ཐོབ་པ་ལས་ཉམས་ཏེ་དེ་མན་ཆད་ཀྱི་གཟུགས་དང་གཟུགས་མེད་གང་རུང་དུ་སྐྱེས་པ་ན་སྔོན་གོམས་པའི་སྐལ་མཉམ་གྱི་རྒྱུས་སྲིད་རྩེའི་ཏིང་ངེ་འཛིན་ཐོབ་པ་ལྟ་བུའོ། །གཉིས་པ་ནི། མིའི་རྟེན་ལ་ཡང་ཕྱི་མ་སྲིད་རྩེར་སྐྱེ་ངེས་ཀྱི་ལས་བྱས་ཏེ། སྔར་བཞིན་འོག་ས་གང་རུང་དུ་སྐྱེས་པ་ན་སྲིད་རྩེའི་སེམས་ཐོབ་ནས་དེར་སྐྱེ་ངེས་པ་ལྟ་བུའོ། །གཟུགས་ཀྱི་ཁམས་ཀྱི་འོག་ས་རྣམས་སུ་གོང་སའི་བསམ་གཏན་རྣམས་རྒྱུ་དང་། ལས་དེ་དག་དང་། དེར་མ་ཟད་ཆོས་ཉིད་ཀྱིས་ཀྱང་སྐྱེ་སྟེ། དེ་ནི་འཇིག་རྟེན་འཇིག་པའི་ཚེ་སེམས་ཅན་རྣམས་དགེ་བའི་འཇུག་པ་ཤས་ཆེ་བས། རྒྱུད་བསམ་གཏན་སྐྱེ་བ་དང་མཐུན་པའི་ཕྱིར། ལུང་ནོད་པ་མེད་པར་གོང་སའི་བསམ་གཏན་སྐྱེ་བའོ། །དེ་ལ་ཆོས་ཉིད་དེ་ནི། མདོ་སྡེ་པ་སྔོན་བསམ་གཏན་གོམས་པའི་བག་ཆགས་སུ་འདོད་ལ། བྱེ་བྲག་སྨྲ་བ་སྔོན་སྐལ་མཉམ་གྱི་རྒྱུ་ལ་འདོད་དོ། །དེ་གསུམ་ཆར་ལ་རྒྱུའི་ཆ་ཡོད་པར་འདྲ་ཡང་གཉིས་པ་ལས་གཙོ་ཆེ་ཞིང་། གསུམ་པ་ངང་གིས་སྐྱེ་བ་གཙོ་ཆེ་བས་དེ་ལྟར་བཤད་དོ། །ཆོས་མངོན་པ་མཛོད་ཀྱི་འགྲེལ་པ་ཤེས་བྱ་རབ་གསལ་ཞེས་བྱ་བ་ལས། སྙོམས་འཇུག་བསྟན་པ་ཞེས་བྱ་བ་གནས་བརྒྱད་པའི་འགྲེལ་པའོ།། ༈ །གསུམ་པ་བསྟན་བཅོས་མཐར་ཕྱིན་པའི་དོན་ལ་ལྔ་སྟེ། བསྟན་པ་དམ་ཆོས་ཀྱི་དབྱེ་བ། བསྟན་པ་འཛིན་པའི་གང་ཟག བསྟན་བཅོས་ཇི་ལྟར་བརྩམས་པ། ཉེས་པ་བཟོད་པར་གསོལ་བ། བག་ཡོད་བྱ་བར་གདམས་པའོ། །དང་པོ་ནི་ཆོས་ཀྱི་རྣམ་པ་དུ་ཡོད། ཡུན་ཇི་སྲིད་དུ་གནས་ཤེ་ན། མཐོ་རིས་དང་ཐར་པའི་ལམ་སྟོན་པ་སངས་རྒྱས་ཀྱི་བསྟན་པ་ནི་དམ་པའི་ཆོས་ཡིན་ལ། དེ་ཡང་རྣམ་པ་གཉིས་ཏེ། ལུང་གི་ཆོས་སྡེ་སྣོད་གསུམ་དང་། རྟོགས་པའི་ཆོས་བྱང་ཆུབ་ཀྱི་ཕྱོགས་དང་མཐུན་པའི་བདག་ཉིད་དོ། །གཉིས་པ་ནི། ཆོས་དེ་འཛིན་པར་བྱེད་པ་ནི་གཉིས་ཏེ། རིམ་བཞིན་སྨྲ་བར་བྱེད་པ་དང་། སྒྲུབ་པར་བྱེད་པ་ཡིན་ལ། དེ་གཉིས་གནས་པ་དེ་སྲིད་དུ་དམ་པའི་ཆོས་གནས་སོ། །གསུམ་པ་ནི། བསྟན་བཅོས་འདིར་བཤད་པའི་ཆོས་མངོན་པ་དེ་སྟོན་པས་བཤད་དམ་ཞེ་ན། སློབ་དཔོན་དབྱིག་གཉེན་བདག་གིས་མངོན་པའི་ཆོས་འདི་གནས་ལུགས་ཀྱི་གྲུབ་པའི་མཐའ་ཡང་བསྟན་ལ། ཕལ་ཆེར་ཁ་ཆེའི་ཡུལ་ན་གནས་པའི་བྱེ་བྲག་ཏུ་སྨྲ་བའི་ཚུལ་ལུགས་གྲུབ་པར་བཤད་དོ། །བཞི་པ་ནི། འདི་ལ་ཉེས་པར་ཟིན་པའི་ཆ་གང་དེ་འདིར་རྩོམ་པ་པོ་བདག་གིས་ཉེས་ཏེ། ཅིའི་ཕྱིར་ཞེ་ན། ལུང་རྟོགས་ཀྱི་དམ་པའི་ཆོས་ཀྱི་ཚུལ་དེ་བརྗོད་པ་ལ་ཚད་མ་ཐུབ་པ་དང་། དེའི་སྲས་ཤཱ་རིའི་བུ་ལ་སོགས་པ་རྣམས་ཡིན་ནོ། །ལྔ་པ་ནི། སྟོན་པ་འཇིག་རྟེན་གྱི་མིག་ཏུ་གྱུར་པས་ལམ་དང་ལམ་མིན་པ་ཡང་དག་པར་སྟོན་པ་ནི་ཟུམ་སྟེ་མྱ་ངན་ལས་འདས་པས་འཇིག་རྟེན་ལོང་བར་གྱུར་ཅིང་། དཔང་གྱུར་ནི་མངོན་སུམ་དུ་མཐོང་བ་སྟེ། བཅོམ་ལྡན་འདས་ནི་ལམ་དང་ལམ་མ་ཡིན་པ་སྟོན་པའོ་ཞེས་དེ་ཁོ་ན་ཉིད་ཀྱི་རྟོགས་པའི་གྲོགས་སུ་གྱུར་པའི་སྐྱེ་བོ་ཕལ་ཆེར་ཟད་པ་ནའོ། །མ་རིག་པའི་མུན་པས་དེ་ཁོ་ན་ཉིད་མ་མཐོང་བ་རང་དགར་གྱུར་པ་བཅོས་སུ་མི་བཏུབ་པའི་རྟོག་གེ་ངན་པ་རྣམས་ཀྱིས་ཐུབ་པའི་བསྟན་པ་ཚིག་དང་དོན་གྱི་སྒོ་ནས་དཀྲུགས་པས་སོ། །རང་བྱུང་དང་རང་བྱུང་གི་བསྟན་པ་གཅེས་པར་འཛིན་པ་སངས་རྒྱས་ཀྱི་སྲས་རྣམས་མཆོག་ཏུ་ཞི་བ་མྱང་འདས་སུ་གཤེགས་ཏེ་འདས་ནས་འགྲོ་བ་མགོན་མེད་པ་ན། གདམས་ངག་འདོམས་པ་མེད་པར་ཡོན་ཏན་འཇོམས་པར་བྱེད་པའི་ལྟ་བ་ངན་པ་སོགས་ཀྱི་དྲི་མ་དགའ་མགུར་ཏེ་རང་དགར་དེང་སང་འཇིག་རྟེན་འདི་ན་སྤྱོད་དོ། །དེ་ལྟར་ཐུབ་པ་དག་གི་བསྟན་པ་ནི་ལྐོག་མར་སྲོག་ཕྱིན་པ་དང་འདྲ་བར་རིག་པ་དང་། དྲི་མ་རྣམས་སྟོབས་དང་ལྡན་པའི་དུས་སུ་རིག་པར་བྱས་ནས་ཐར་པ་ཐོབ་པར་འདོད་པ་རྣམས་ཀྱིས་བག་ཡོད་པར་གྱིས་ལ། ཤེས་རབ་དང་བརྩོན་འགྲུས་ཕུན་སུམ་ཚོགས་པར་བྱས་ཏེ། ཐུབ་པའི་བསྟན་པ་ཕྱོགས་དུས་ཀུན་ཏུ་རྒྱས་པར་བྱས་ཏེ་གོང་ནས་གོང་དུ་འཕེལ་བར་བྱའོ། །གཞུང་ལུགས་འབུམ་ཕྲག་དགུ་བཅུ་གོ་དགུའི་ཚིག་དོན་མ་ལུས་པ་འཛིན་པ་སློབ་དཔོན་དབྱིག་གཉེན་གྱིས་མཛད་པ་རྫོགས་སོ། །བཀའ་དྲིན་དྲན་པའི་ཆེད་དུ་འགྱུར་བྱང་སྨོས་པ་ནི་རྒྱ་གར་ཞེས་སོགས་སོ། །སྟོབས་བཅུ་ལྡན་པའི་གསུང་རབ་གངས་ཆེན་མཚོ། །ལེགས་བཤད་ཡན་ལག་བརྒྱད་ལྡན་ཟབ་མོའི་ཆོས། །མཁས་པ་ཀླུ་དབང་རྣམ་པར་རོལ་པའི་གནས། །གཞུང་ལུགས་བྱེ་བའི་ཟླ་རིས་རྣམ་པར་གཡོ། །ཆོས་མངོན་ཤེས་བྱའི་རྒྱུ་སྐར་ཕྲེང་གཟུགས་ལྡན། སྐྱོན་བྲལ་དོན་གྱི་འདབ་སྟོང་རྣམ་པར་རྒྱས། །ལེགས་བཤད་པད་མཚོ་ཀུན་ཏུ་ཆེར་ཡངས་པ། །སྤྲིན་བྲལ་ཉི་མའི་ཟེར་གྱིས་པད་མོ་བཞིན། །དགོངས་དོན་གེ་སར་སྙིང་པོ་རྣམ་པར་འབྱེད། །ལུང་རིགས་དྲི་མེད་ཚ་ཟེར་སྟོང་འཕྲོ་བ། །རྣམ་བཤད་ཉིན་མོར་བྱེད་པའི་དཀྱིལ་འཁོར་ཅན། །རྣམ་སྤྱོད་ཆུ་གཏེར་ཡོངས་སུ་བསྲུབས་པ་ལས། མཁས་མང་གླིང་བཞི་དག་གི་རྒྱན་གྱུར་པ། །ཡོངས་སུ་གྲུབ་པའི་དགེ་བ་ཟླ་འོད་ལྟར། །རབ་ཏུ་དཀར་ཞིང་མཁའ་ལྟར་ཡངས་པ་ཡིས། །སྡུག་བསྔལ་རྦ་རླབས་གཡོ་བའི་སྲིད་མཚོ་ལས། འགྲོ་རྣམས་ཐར་པའི་གླིང་དུ་འགོད་མཛད་པའི། ཚད་མེད་ཕྲིན་ལས་ཡོངས་སུ་ཐོབ་གྱུར་ཅིག །མཁས་པ་ཉིན་བྱེད་གཟི་བརྗིད་ཕུང་པོ་ལ། །འགྲན་འདོད་སྲིན་བུ་མེ་ཁྱེར་ཚོགས་རྣམས་ཀུན། །ཕྲག་དོག་ཡིད་ཀྱི་མུན་པ་རྣམ་སྤངས་ནས། །རང་གི་གནས་ཚུལ་སེམས་པར་བྱེད་ན་ལེགས། །གཞུང་ལུགས་བྱེ་བ་ཕྲག་བརྒྱ་བདུད་རྩིའི་རོ། །མགྲིན་པའི་ཆུ་འཛིན་དབུས་སུ་ལེགས་བཟུང་ཞིང་། །རྣམ་དཔྱོད་སྤོབས་པའི་གློག་ཕྲེང་རབ་གསལ་བས། །མཁས་པའི་གསུང་རབ་པད་མོས་རྫིང་ཡངས་ཤིང་། །ལེགས་བཤད་ཆུ་ཀླུང་དྲི་མེད་རྒྱུན་འབབ་པ། ནོར་གྱི་རྩ་ལག་གསུང་གི་བདུད་རྩིའི་འོད། །རྣམ་པར་འབྱེད་པའི་རྣམ་བཤད་རྨད་དུ་བྱུང་། །ཟབ་མོའི་རྒྱ་མཚོར་འཇུག་པའི་གྲུ་བོ་ཆེ། །ཚུལ་འདི་གཞུང་ལུགས་བྱེ་བ་ཕྲག་བརྒྱ་པ། །ཀུན་མཁྱེན་གཉིས་པའི་ངག་གིས་གསལ་བར་བྱས། །དགེ་བ་ནམ་མཁའི་ཁམས་ལྟར་ཡངས་པ་དང་། །དྲི་མེད་སྟོན་ཀའི་ཟླ་ལྟར་དཀར་བ་དང་། །རྒྱ་མཚོའི་རྡུལ་སྙེད་རྣམ་མང་ཐོབ་པ་ཡིས། །མ་ལུས་མཁྱེན་པའི་གོ་འཕང་ཐོབ་གྱུར་ཅིག །ཚུལ་འདི་ནི་གསུང་རབ་ཀུན་གྱི་གླེགས་བམ་གཅིག་ཏུ་གྱུར་པ་མཁས་མཆོག་བུདྡྷ་ཤྲཱི་དང་། འདུལ་བ་དང་མངོན་པའི་གཞུང་ལུགས་རྒྱ་མཚོའི་ཕ་རོལ་ཏུ་སོན་ཅིང་། མཐའ་བྲལ་དབུ་མའི་དོན་ལ་མི་འཇིགས་ཁོང་དུ་ཆུད་པའི་བློ་གྲོས་ཅན། དམར་སྟོན་དབུ་མ་པ་ལ་སོགས་པའི་མཁས་པ་དུ་མའི་ཞབས་རྡུལ་སྤྱི་བོས་ལེན་པ། སྒྲ་དང་ཚད་མ་དང་། སྡེབ་སྦྱོར་དང་། མིང་གི་མངོན་བརྗོད་ལ་སོགས་པ་ཐ་སྙད་ཀྱི་གཙུག་ལག་ཁང་རྣམས་ལེགས་པར་ཁོང་དུ་ཆུད་ཅིང་། གཞུང་ལུགས་བྱེ་བའི་ཚིག་དོན་མ་ལུས་པ་བློའི་རྒྱ་མཚོའི་ཡོངས་སུ་རྫོགས་པའི་བློ་ཅན། འཛམ་བུ་གླིང་ན་འགྲན་ཟླ་མེད་པའི་གོ་འཕང་བརྙེས་པ། ཟབ་མོའི་དོན་ལ་ཡིད་ཆེས་ཐོབ་ཅིང་། སྙན་གྲགས་ཀྱིས་རྒྱ་མཚོའི་མཐའ་མ་ལུས་པ་ཀླས་པ། གཞུང་ལུགས་འབུམ་ཕྲག་དུ་མ་འཛིན་པའི་སློབ་མའི་དཔུང་ཚོགས་རབ་ཏུ་རྒྱས་པ། ཀུན་མཁྱེན་གཉིས་པ་རོང་སྟོན་ཆེན་པོས་མཁས་སློབ་དུ་མས་ཡོངས་སུ་བསྐུལ་བའི་ངོར། རྒྱལ་པོ་ཁྲི་རལ་པ་ཅན་གྱི་གཙུག་ལག་ཁང་གི་བྱང་ཕྱོགས་མཁས་གྲུབ་དུ་མའི་འབྱུང་གནས། སྙེ་ཕུ་ཙན་དན་གྱི་ནགས་ཁྲོད་དུ་སྦྱར་བའོ།། །།འདི་བསྒྲུབས་པ་ལས་བྱུང་བ་ཡི། །དགེ་བ་བདག་གིས་གང་ཐོབ་པ། །དེས་ནི་སྐྱེ་བོ་ཐམས་ཅད་ཀྱིས། །བདེ་གཤེགས་ཤེས་རབ་ཐོབ་པར་ཤོག། །།དགེའོ།། །། ༈ བལ་ཡུལ་མཆོད་རྟེན་ཉེ་འདབས་ནས་རྒྱལ་ཡོངས་ས་ཆེན་ཞེས་པ་ལས། སློབ་བུ་ཐ་ཤལ་པ་གུ་རུས་སྤེལ་བའོ།།